จิ้มจุ่มพระราม 9 ร้านนี้คงเป็นอีกสาขาแยกออกมา ก็เป็นแนวอาหารอิสานตามสั่ง นั่งชิว มีดนตรีฟัง ขอมาทดลองชิมดู

เมนูแรกที่สั่งเป็นชื่อร้านเลย จิ้มจุ่มหมู ดูซิ ขนาดถึงกับเอาไปตั้งชื่อ จะเด็ดเด้าสะเด่าทรวงสักแค่ไหน 
ก็ต้องบอกว่า ไม่ผิดหวังครับ ถึงแม้ปริมาณจะออกค่อนไปทางน้อย แต่ความเข้มข้นของน้ำซุป ที่ออกจะนัวๆ และเตาไฟที่ใช้ถ่านมีคุณภาพ คือร้อนจนเดือด (เคยไปทานหลายที่ กว่าน้ำจะเดือดปิดฝาก็แล้ว ปากเป่าก็แล้วยังไม่ยอมเดือด พาลหมดอารมณ์กินเอาดื้อๆ ) 
น้ำจิ้มก็ถือว่าใช้ได้ หมูนุ่ม ผักสดมีมาน้อยถึงน้อยมาก !! แต่รสชาติ โอเคเลย

จานต่อมาเป็น ปลาคังลวกจิ้ม จานนี้ก็ผ่านได้มาตราฐาน น้ำจิ้มก็อร่อย ปลาก็สดใช้ได้

ส้มตำปูม้า ก็ใช้ได้ปูสด ไร้กลิ่นคาว แต่ถ้าใครไม่ชอบหวาน อาจจะต้องบอกล่วงหน้านิดนึง อาหารที่นี่เหมือนจะติดหวาน 

รสชาติอาหารโดยรวมถือว่าผ่าน แต่มาติดตรงการบริการ ไม่รู้ว่าพนักงานน้อยไปหรือป่าว จะไม่ค่อยมีมาให้บริการที่โต๊ะเลย ทั้งๆที่ร้านก็ไม่ได้กว้างขวางมากนัก แต่ปล่อยให้ลูกค้าชงเองกินตลอด

และที่นี่ไม่แยกส่วนบริการสำหรับคนที่สูบบุหรี่นะครับ ก่อนจะนั่งเล็งฮวงจุ้ยดีดี ถ้าไม่อยากสำลักควัน

อ่อ...อีกอย่าง เกือบลืม !!
**คำเตือน**  อย่าเมาจนลืมเช็ครายการอาหารที่สั่ง เพราะคุณอาจจะได้จ่ายรายการอาหารที่ไม่ได้กิน ... คงเข้าใจนะ!
(ไม่ได้ใส่ร้ายเขานะ แต่เผอิญผมโดน )
